Zuma breek stilte oor studentebetogingsPres. Jacob Zuma. Foto: Elmond Jiyane, GCIS Zuma het ŉ beroep op administrateurs by universiteite gedoen om saam met dr. Blade Nzimande, minister van hoër onderwys, te werk om oplossings te probeer vind vir die probleem van klasgeld vir studente. “Ons doen ŉ beroep op studente om vreedsame wyses te ondersoek ten einde konstruktief na die kwessie te kyk. Die beskadiging van eiendom is ŉ kriminele oortreding en sal so hanteer word deur wetstoepassingsagentskappe,” het Zuma in ŉ verklaring gesê. “Ons het die polisie versoek om seker te maak dat al die sake in die howe sal draai en dat dié wat verantwoordelik is, moet antwoord vir hulle optrede. Die infrastruktuur moet vir toekomstige generasies beskikbaar wees en studente wat die leiers van die toekoms is, moet universiteitseiendom respekteer.” Zuma het intussen onderneem dat die presidensie en die kabinet vir Nzimande en die bestuur van universiteite sal help om die krisis te probeer oplos. “Die befondsingsmodel vir hoëronderwys-studente het oor die afgelope paar jaar aansienlik uitgebrei hoewel dit nog nie volledig ŉ antwoord bied vir die finansiële uitdagings van baie studente nie. Die regering gee om en sal voortgaan om maniere te soek om toegang tot hoër onderwys makliker te maak vir studente.” Betogings het Maandagaand by universiteite landwyd opgevlam nadat Nzimande aangekondig het universiteite kan self bepaal met hoeveel klasgeld volgende jaar verhoog word. Nzimande het gesê die regering sal voortgaan om studente te subsidieer wat by die nasionale finansiëlehulpskema vir studente (NSFAS) baat en wie se ouers minder as R600 000 per jaar verdien. Talle studente is reeds in verband met die betogings in hegtenis geneem. Skade is by verskeie universiteite aangerig.